ଭୁବନେଶ୍ବରଃ କିଛି ଦିନ ହେବ ପାରିବାରିକ ବିବାଦକୁ ନେଇ ଚର୍ଚ୍ଚାରେ ରହି ଆସୁଥିବା ଓଲିଉଡ୍ ଅଭିନେତ୍ରୀ ବର୍ଷା ପ୍ରିୟଦର୍ଶନୀ ଏବେ ତାଙ୍କର ବଡ଼ପଣ ପାଇଁ ଚର୍ଚ୍ଚିତା ହୋଇଛନ୍ତି। ସେ କୋରାପୁଟସ୍ଥିତ ବନ୍ଧୁଗାଁ ବ୍ଲକ୍ ଅନ୍ତର୍ଗତ ଚିନ୍ତାଗୁଡ଼ା ଗାଁର ଆଦିବାସୀ ଝିଅ ନମିତା ମେଲେକାଙ୍କ ଲୁକାୟିତ ପ୍ରତିଭାକୁ ସର୍ବସମ୍ମୁଖକୁ ଆଣିବା ପାଇଁ କରିଥିବା ଏକ ଛୋଟିଆ ଟ୍ବିଟ୍ ଏବେ ବର୍ଷାଙ୍କ ଉଦାରପଣର ଉଦାହରଣ ପାଲଟିଛି।
ନମିତା ତାଙ୍କ ଆଞ୍ଚଳିକ ଭାଷା କୁଇ, ଓଡ଼ିଆ ଓ ହିନ୍ଦୀରେ ଗୀତ ଗାଇ ଗାଁରୁ ସହର ପର୍ଯ୍ୟନ୍ତ ଚାରିଆଡ଼େ ଲୋକପ୍ରିୟ ହୋଇ ପାରିଛନ୍ତି। ତାଙ୍କ ସୁମଧୁର କଣ୍ଠସ୍ବର ଅନେକ ଲୋକଙ୍କୁ ପସନ୍ଦ ଆସିଥିବା ବେଳେ ତାଙ୍କୁ ଏକ ସୁଯୋଗ ଦେବାର ଇଚ୍ଛା ପ୍ରକଟ କରିଛନ୍ତି ଅଭିନେତ୍ରୀ ବର୍ଷା ପ୍ରିୟଦର୍ଶିନୀ।
ସେ ଆଉ ଏକ ଟ୍ବିଟ୍ କରି ନମିତା ଏକ ଜଗନ୍ନାଥ ଭଜନରୁ ତାଙ୍କ ଯାତ୍ରା ଆରମ୍ଭ କରନ୍ତୁୁ ବୋଲି ଲେଖିଛନ୍ତି ବର୍ଷା। ସେ ନମିତାଙ୍କ ସହ ଅଛନ୍ତି ବୋଲି କହି ନିଜର ସହାୟତାର ହାତ ବଢ଼ାଇଛନ୍ତି।
